PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/006	Bratislava 18. januára 2006	

	Protimonopolný úrad Slovenskej republiky, odbor koncentrácií v správnom konaní č. 0104/OK/2005 začatom dňa 23.11.2005 na základe oznámenia koncentrácie podnikateľom Fomento de Construcciones y Contratas, S.A. so sídlom calle Balmes 36, Barcelona, Španielsko prostredníctvom Mgr. Branislava Brocka, advokáta AK Marek & Partners so sídlom Palisády 36, 811 06 Bratislava vo veci koncentrácie podnikateľov Fomento de Construcciones y Contratas, S.A. so sídlom calle Balmes 36, Barcelona, Španielsko a A.S.A. Abfall Service AG so sídlom Hans-Hruschka-Gasse 9, 2325 Himberg, Rakúsko

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom Fomento de Construcciones y Contratas, S.A. so sídlom calle Balmes 36, Barcelona, Španielsko nad podnikom podnikateľa A.S.A. Abfall Service AG so sídlom Hans-Hruschka-Gasse 9, 2325 Himberg, Rakúsko prostredníctvom podnikateľa FCC Medio Ambiente, S.A. so sídlom calle Federico Salmon 13, 28016 Madrid, Španielsko, na základe Zmluvy o kúpe akcií uzatvorenej dňa 09.11.2005 medzi podnikateľmi Fomento de Construcciones y Contratas, S.A. so sídlom calle Balmes 36, Barcelona, Španielsko a FCC Medio Ambiente, S.A. so sídlom calle Federico Salmon 13, 28016 Madrid, Španielsko ako kupujúcimi a podnikateľmi VERO Holding GmbH so sídlom Dr. Karl Lueger-Ring 12, 1010 Viedeň, Rakúsko a EDF Développement Environnement S.A. so sídlom Coeur Défense-Bâtiment 1, 90, esplánade du Général de Gaulle, 92933 Paríž, Francúzsko ako predávajúcimi.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 23.11.2005 doručené oznámenie koncentrácie zaevidované pod     č. 6495/2005, v ktorom spoločnosť Fomento de Construcciones y Contratas, S.A. so sídlom calle Balmes 36, Barcelona, Španielsko (ďalej len „FCC“) prostredníctvom Mgr. Branislava Brocka, advokáta AK Marek & Partners so sídlom Palisády 36,      811 06 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v získaní nepriamej kontroly spoločnosťou FCC nad spoločnosťou A.S.A. Abfall Service AG so sídlom Hans-Hruschka-Gasse 9, 2325 Himberg, Rakúsko (ďalej len „ASA“) prostredníctvom spoločnosti FCC Medio Ambiente, S.A. so sídlom calle Federico Salmon 13, 28016 Madrid, Španielsko (ďalej len „FCC Medio Ambiente“), na základe Zmluvy o kúpe akcií uzatvorenej dňa 09.11.2005 medzi spoločnosťami FCC a FCC Medio Ambiente ako kupujúcimi a spoločnosťami VERO Holding GmbH so sídlom Dr. Karl Lueger-Ring 12, 1010 Viedeň, Rakúsko (ďalej len „Vero“) a EDF Développement Environnement S.A. so sídlom Coeur Défense-Bâtiment 1, 90, esplánade du Général de Gaulle, 92933 Paríž, Francúzsko (ďalej len „EDF“) ako predávajúcimi (ďalej len „Zmluva“).

	Na základe doručenia oznámenia predmetnej koncentrácie začalo dňa 23.11.2005 podľa § 25 ods. 1 zákona v spojení s § 18 ods. 2 zákona                         č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie, o čom úrad listom č. 6551/PMÚ SR/2005 zo dňa 25.11.2005 informoval účastníka konania prostredníctvom právneho zástupcu.

	Nakoľko oznámenie koncentrácie nemalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom vyzval účastníka konania spoločnosť FCC prostredníctvom právneho zástupcu, aby predložil chýbajúce podklady a informácie.

	Po doplnení oznámenia koncentrácie podľa § 10 ods. 12 zákona a vyhlášky listom zo dňa 19.12.2005, začala dňom 20.12.2005 plynúť podľa § 11 zákona lehota 60 pracovných dní na vydanie rozhodnutia. 

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 14.12.2005.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmluvy spoločnosť FCC Medio Ambiente, ktorá je kontrolovaná spoločnosťou FCC, nadobudne od spoločnosti Vero 99,98%-ný podiel akcií vydaných spoločnosťou ASA a spoločnosť FCC nadobudne zostávajúci 0,02%-ný podiel akcií vydaných spoločnosťou ASA. Na základe predmetnej Zmluvy spoločnosť FCC nadobudne nepriamu kontrolu prostredníctvom spoločnosti FCC Medio Ambiente nad spoločnosťou ASA.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, t.j. že sa jedná o koncentráciu podľa zákona.

Účastníci koncentrácie

	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

	Na základe uvedeného úrad zistil, že účastníkom správneho konania je v danom prípade spoločnosť FCC, ktorá získava kontrolu nad spoločnosťou ASA. Účastníkom koncentrácie je spoločnosť FCC, ktorá získava kontrolu nad spoločnosťou ASA, ako aj spoločnosť ASA, nad ktorou sa na základe Zmluvy kontrola získava.
 
	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť FCC je spoločnosť existujúca podľa práva Španielska, zapísaná v registri obchodu a spoločností v Barcelone pod č. B/26947. Spoločnosť FCC je materskou spoločnosťou  spoločností patriacich do skupiny FCC. Spoločnosť FCC je prostredníctvom rôznych právnických osôb kontrolovaná pani Esther Koplowitz Romero de Juseu. Predmetom činnosti spoločnosti FCC je výstavba, realizácia, podpora a údržba stavieb verejného i súkromného charakteru, využívanie a prevádzka infraštruktúry, sanovanie, čistenie, upratovanie, údržba a opravy budov atď. 
	Spoločnosť FCC kontroluje viacero spoločností na území Španielska, Južnej Ameriky, Portugalska, Egypta a iných.
	Spoločnosť FCC nemá zastúpenie v Slovenskej republike a nevykonáva žiadnu činnosť na trhoch, ktoré z priestorového hľadiska zahŕňajú územie Slovenskej republiky.

	Na základe vyššie uvedeného úrad dospel k záveru, že spoločnosť FCC je podnikateľom podľa § 3 ods. 2 zákona, a teda zákon sa na podnikateľa FCC podľa   § 2 ods. 1 písm. a) vzťahuje.

	Spoločnosť ASA je spoločnosť existujúca podľa práva Rakúskej republiky, zapísaná v Obchodnom registri Rakúskej republiky pod registračným č. 52959g. Predmetom činnosti spoločnosti je poskytovanie kompletných služieb v oblasti odpadového hospodárstva, ktoré sa týkajú tak komunálneho odpadu, ako aj priemyselného odpadu.
	Spoločnosť ASA kontroluje viacero spoločností v Rakúsku, Českej republike, Maďarsku, Poľsku a Rumunsku.
	Spoločnosť ASA kontroluje prostredníctvom svojej 100% dcérskej spoločnosti A.S.A. International Environmental Services GmbH na území Slovenskej republiky viacero spoločností. Svoje aktivity vykonáva predovšetkým prostredníctvo týchto spoločností: A.S.A. SLOVENSKO spol. s r.o. so sídlom Bratislavská 18,                 900 51 Zohor, IČO: 31 318 762 (ďalej len ASA Slovensko“), KOLO s.r.o. so sídlom Mečíkova 1, 841 07 Bratislava, IČO: 31 402 453 (ďalej len „Kolo“), Technické služby – A.S.A. s.r.o. so sídlom Bazová 8, 821 08 Bratislava, IČO: 35 848 910 (ďalej len „TS ASA“), A.S.A. Zohor spol. s r.o. so sídlom Bratislavská 18, 900 51 Zohor, IČO: 31 390 714 (ďalej len „ASA Zohor“), A.S.A. Trnava, spol. s r.o.  so sídlom Priemyselná 5, 917 01 Trnava, IČO: 31 449 697 (ďalej len „ASA Trnava“) a A.S.A. EKO s.r.o. so sídlom Magnezitárska ulica 7, 040 13 Košice, IČO: 31 713 700 (ďalej len „ASA Eko“)

	Spoločnosť ASA Slovensko bola do Obchodného registra Okresného súdu Bratislava I zapísaná dňa 25.02.1992 v oddieli: Sro, vložka číslo: 13406/B. Spoločnosť ASA Slovensko pôsobí v oblasti nakladania a prepravy s nebezpečnými odpadmi a ostatnými odpadmi.

	Spoločnosť ASA Trnava bola do Obchodného registra Okresného súdu Trnava zapísaná dňa 07.02.1994 v oddieli: Sro, vložka číslo: 1344/T. Predmetom činnosti spoločnosti ASA Trnava je najmä zber, preprava a zneškodňovanie komunálneho odpadu z miest a obcí, a zber, preprava a zneškodňovanie nebezpečných odpadov a ostatných odpadov.

	Spoločnosť ASA Eko bola do Obchodného registra Okresného súdu Košice I zapísaná dňa 19.09.1995 v oddieli: Sro, vložka číslo: 6714/V.  Predmetom činnosti spoločnosti ASA Eko je najmä podnikanie v oblasti nakladania s odpadmi, údržba zelene a iné.

	Spoločnosť TS ASA bola do Obchodného registra Okresného súdu Bratislava I zapísaná dňa 01.01.2003 v oddieli: Sro, vložka číslo: 27887/B. Predmetom činnosti spoločnosti TS ASA je najmä čistenie a údržba komunikácie a komunikačnej zelene.

	Spoločnosť ASA Zohor bola do Obchodného registra Okresného súdu Bratislava I zapísaná dňa 14.03.1995 v oddieli: Sro, vložka číslo: 13407/B. Predmetom činnosti spoločnosti ASA Zohor je poskytovanie služieb zneškodňovania odpadov zo zvozu komunálneho odpadu a zneškodňovanie priemyselných a živnostenských odpadov.

	Spoločnosť Kolo bola do Obchodného registra Okresného súdu Bratislava I zapísaná dňa 14.09.1995 v oddieli: Sro, vložka číslo: 9582/B. Predmetom činnosti spoločnosti Kolo je najmä manipulácia a likvidácia všetkých druhov odpadov, triedenie odpadov na využitie druhotných surovín a iné.

	Na základe vyššie uvedeného úrad dospel k záveru, že spoločnosť ASA je podnikateľom podľa § 3 ods. 2 zákona, a teda zákon sa na podnikateľa ASA podľa    § 2 ods. 1 písm. a) vzťahuje.

	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

	S ohľadom na to, že účastník predmetnej koncentrácie podnikateľ ASA pôsobí na relevantných trhoch na území Slovenskej republiky prostredníctvom vyššie uvedených spoločností úrad zistil, že v predmetnom prípade bola naplnená skutková podstata § 2 ods. 4 zákona.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 09.11.2005, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

Na základe podkladov a informácií predložených podnikateľom FCC prostredníctvom právneho zástupcu úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona.
Podnikateľ ASA dosiahol v Slovenskej republike celkový obrat v roku 2004 najmenej 500 000 000 Sk a podnikateľ FCC dosiahol celosvetový celkový obrat za rok 2004 najmenej 1 200 000 000 Sk.

Presnú výšku obratov dosiahnutých podnikateľmi FCC a ASA úrad v rozhodnutí neuvádza, nakoľko tieto údaje účastník konania označil za predmet obchodného tajomstva a sú súčasťou spisového materiálu.

	Ďalej úrad posudzoval, či podnikateľ FCC postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e). 

	Úrad zistil, že v predmetnom prípade relevantným dňom, ktorý je rozhodujúcu pre určenie začatia plynutia lehoty na oznámenie koncentrácie je deň uzatvorenia Zmluvy, t.j. 09.11.2005, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ FCC neporušil vyššie uvedenú povinnosť.

Relevantné trhy

	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účely použitia.
	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Činnosť skupiny FCC sa sústreďuje do troch strategických oblastí podnikania:

	Služby: v rámci tejto oblasti podnikania sa skupina FCC zameriava na služby v oblasti životného prostredia, t.j. služby týkajúce sa čistenia miest, ako sú zber a nakladanie s pevným komunálnym odpadom, čistenie ciest a kanalizačných systémov, údržba zelene a verejných priestorov, nakladanie s priemyselným odpadom a integrované vodné hospodárstvo. Oblasť služieb ďalej zahŕňa aj prevádzkovanie parkovísk, služby v oblasti logistiky pre spoločnosti pôsobiace v rôznych odvetviach priemyslu, služby týkajúce sa pouličných zariadení, osobnej prepravy, kontroly technického stavu vozidiel, pozemkové služby pre letecké spoločnosti.

	Stavebníctvo: v tejto oblasti sa skupina FCC zameriava na projekty výstavby infraštruktúry, výstavbu budov a s tým súvisiace činnosti. V rámci tejto činnosti uskutočňuje výstavbu diaľnic a ostatných cestných komunikácií, tunelov, mostov, vodných diel, prístavov lodí, letísk, železničnej infraštruktúry, bytových domov a budov s nebytovými priestormi, inštaláciu osvetlení a systémov klimatizácie a vykurovania, obnovu životného prostredia. 

	Cement: v rámci tejto oblasti sa skupina FCC zaoberá ťažbou príslušných nerastných surovín v lomoch a ložiskách, výrobou cementu, vápna, sadry a iných výrobných materiálov, ako aj výrobou betónu.

	Podnikateľ FCC konkrétne poskytuje služby týkajúce sa čistenia miest, ako sú zber a nakladanie s pevným komunálnym odpadom, čistenie ciest a kanalizačných systémov, údržba zelene a verejných priestorov, nakladanie s priemyselným odpadom a integrované vodné hospodárstvo.

	Podnikateľ ASA sa zameriava na poskytovanie kompletných služieb v oblasti odpadového hospodárstva, ktoré sa týkajú tak komunálneho odpadu, ako aj priemyselného odpadu, t.j. nebezpečný a ostatný odpad. Tieto služby zahŕňajú   zber, prepravu, zneškodňovanie/zhodnocovanie, t.j. mechanické/biologické a fyzické/chemické zneškodňovanie, resp. zhodnocovanie odpadov a zhodnocovanie odpadov v rámci výroby alternatívnych pohonných hmôt. Ďalej tieto služby zahŕňajú skládkovanie, triedenie a recykláciu odpadov, dekontamináciu znečistených plôch, ako aj rôzne služby súvisiace s odpadovým hospodárstvom, ako sú inžinierske a konzultačné služby v oblasti odpadového hospodárstva. Okrem toho poskytuje ďalšie služby najmä miestnej samospráve (obciam), ako je čistenie ciest, údržba verejného osvetlenia, prevádzka cintorínov a údržba zelene.
	Ako už bolo uvedené vyššie, tak podnikateľ ASA pôsobí na území Slovenskej republiky prostredníctvom vyššie uvedených spoločností. Účastníkom predmetného správneho konania boli relevantné trhy, ktoré z priestorového hľadiska zahŕňajú územie Slovenskej republiky zadefinované nasledovne: 

-	trh zberu komunálneho odpadu,
-	trh zberu ostatného priemyselného odpadu,
-	trh zneškodňovania ostatného odpadu,
-	trh zberu a zneškodňovania špeciálneho (nebezpečného) priemyselného odpadu,
-	trh čistenia ciest.

	Úrad sa s takto zadefinovanými relevantnými trhmi účastníkom konania stotožnil.

	Trhové podiely podnikateľa ASA na území Slovenskej republiky

trh	r. 2004	
trh zberu komunálneho odpadu	[5-10]%	
trh zberu ostatného
priemyselného odpadu 	[10-15]%	
trh zneškodňovania ostatného odpadu	[5-10]%	
trh zberu a zneškodňovania
špeciálneho (nebezpečného)
priemyselného odpadu 	[5-10]%	
trh čistenia ciest	[5-15]%	

	Trhové podiely podnikateľa ASA za rok 2002 a 2003 na jednotlivých relevantných trhoch na území Slovenskej republiky účastníci koncentrácie nie sú schopný odhadnúť. Z uvedených dôvodov uvádzajú podiely  len za celý trh služieb v oblasti odpadového hospodárstva, ktorý dosiahol v rokoch 2002 a 2003 výšku      [5-10]%. Čo sa týka trhu čistenia ciest, tak v roku 2002 podnikateľ ASA dosiahol na území Slovenskej republiky podiel [0-1]% a v roku 2003 dosiahol podiel vo výške     [5-10]%.

	Presný údaj o podieloch na jednotlivých relevantných trhoch úrad v rozhodnutí neuvádza, nakoľko bol účastníkom konania označený za predmet obchodného tajomstva a je súčasťou spisového materiálu.

	Odhady trhových podielov na jednotlivých relevantných trhoch čerpal účastník konania z Programu odpadového hospodárstva SR do roku 2005 a Programu odpadového hospodárstva SR na roky 2006-2010, ktoré spracovalo Ministerstvo životného prostredia Slovenskej republiky; z materiálov Slovenskej agentúry životného prostredia a z internej evidencie podnikateľa ASA.
	
	Vzhľadom na to, že podnikateľ FCC nepôsobí na území Slovenskej republiky na vyššie uvedených relevantných trhoch a podiel podnikateľa ASA na jednotlivých relevantných trhoch nepresahuje 15%, jednotlivé relevantné trhy nie sú predmetnou koncentráciou ovplyvnené. Z uvedeného dôvodu sa úrad nezaoberal presnou definíciou relevantných trhov, na ktorých pôsobia účastníci koncentrácie.
Dopad na hospodársku súťaž

	Účastník predmetného správneho konania FCC uviedol, že dôvodom nadobudnutia podnikateľa ASA podnikateľom FCC je záujem podnikateľa FCC o rozšírenie svojho podnikateľského portfólia o aktivity v odvetví odpadového hospodárstva na trhoch východnej Európy, ktoré podnikateľ FCC považuje za trhy zažívajúce významný nárast. Podnikateľ FCC tiež očakáva, že predmetnou koncentráciou diverzifikuje svoje súčasné aktivity tak, aby znížil svoje podnikateľské riziko.

	Ďalej podnikateľ FCC prostredníctvom právneho zástupcu uviedol, že navrhovaná transakcia nebude mať dopad na hospodársku súťaž na relevantných trhoch v Slovenskej republike, nakoľko podnikateľ FCC nie je aktívny na území Slovenskej republiky a preto nedochádza k prekrytiu aktivít účastníkov koncentrácie na trhoch v Slovenskej republike. Z tohto dôvodu je podnikateľ FCC toho názoru, že oznámená koncentrácia nevytvára a ani neposilňuje dominantné postavenie na trhu, ktoré dôsledkom by mohli byť významné prekážky efektívnej súťaže na relevantných trhoch.

	Úrad posudzoval dopad predmetnej koncentrácie na hospodársku súťaž na vyššie uvedených relevantných trhoch, pričom vychádzal z informácií a podkladov zaslaných účastníkom predmetného správneho konania prostredníctvom právneho zástupcu.

	Vychádzajúc z vyššie uvedených skutočností úrad zistil, že po uskutočnení predmetnej koncentrácie nedôjde ku zmene podielov na jednotlivých relevantných trhoch uvedených vyššie, nakoľko podnikateľ FCC nepôsobí na území Slovenskej republiky. Bude vystavený podstatnej súťaži a nebude sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľa FCC na predmetných relevantných trhoch na území Slovenskej republiky.

	Podľa § 33 zákona úrad listom č. 32/PMÚ SR/2006 zo dňa 03.01.2006 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 199/2006 zo dňa 16.01.2006 vyjadril, že nemá žiadne pripomienky k podkladom rozhodnutia v predmetnej veci a ani k spôsobu ich zistenia a nenavrhuje doplnenie týchto podkladov.
	 
	Vzhľadom na to, že koncentrácia podnikateľov FCC a ASA na základe Zmluvy nevedie k vytvoreniu dominantného postavenia podnikateľa FCC na vyššie uvedených relevantných trhoch, ktorého dôsledkom sú významné prekážky efektívnej hospodárskej súťaže, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Branislav Brocko
advokát
AK Marek & Partners
Palisády 36
811 06 Bratislava